text: Bagermestre slår til på nettet
  19 januar 2014 kl. 13.40
  Nu kan forbrugerne få bragt morgenbrød til døren fra den lokale bager.
  Kringlexpressen.dk med hovedsæde i Haderslev har meldt sig ind i kampen om nethandlen for at give bagermestre en chance for at udvide deres marked.
  Foreløbig har 35 bagermestre meldt sig ind i netværket.
  De tilbyder at levere friskbagt morgen- og frokostbrød samt kager direkte til private hjem og virksomheder.
  De små bagermestre er truet af discountbutikker med lang åbningstid, der sælger forbagt brød, såkaldt bake off.
  - Bagerdøden truer i mange danske byer, og det har lært bagerne at tænke kreativt, siger Patrick Pedersen, der står bag Kringlexpressen. Han er selv uddannet bager.
  Hver uge lukker en bagerbutik et eller andet sted i landet.
  Patrick Pedersen oplyser, at medlemmer af netværket har en omsætning på op til 70.000 kroner om måneden på nethandlen.
  Just Eats salg af middagsretter fra restauranter banede vejen for salg af fødevarer på nettet. Siden har en lang række supermarkeder også kastet sig ud i nethandel med varer leveret direkte til døren.
  Kringlexpressen
  